Diari Oficial de la Generalitat Valenciana


Sumari del DOGV 166, del 01-06-1984 (1984/802966)

ORDRE de 25 d'abril de 1984, de la Conselleria de Cultura, Educació i Ciència, per la qual es regula el règim de subvencions per a programes d'activitats i equipament a associacions juvenils, grups de joves i entitats prestadores de serveis a la joventut.
---------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1984/04/25/(2)/dof/vci/html**

### Dades del document

Número de DOGV
:   166

Data del DOGV
:   01-06-1984

Secció del DOGV
:   DISPOSICIONS GENERALS

Número del document
:   1984/802966


Data del document
:   25-04-1984

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 25 d'abril de 1984, de la Conselleria de Cultura, Educació i Ciència, per la qual es regula el règim de subvencions per a programes d'activitats i equipament a associacions juvenils, grups de joves i entitats prestadores de serveis de la joventut.  
D'acord amb allò que disposa el Decret 23/1983, d?1 de març (DOGV núm. 98 de 15 de gener de 1983) correspon a la Conselleria de Cultura, Educació i Ciència la promoció de l'Associacionisme Juvenil i el suport als programes d'activitats de lleure que naixen de la iniciativa dels ens associatius juvenils, d'entitats prestadores de serveis a la joventut o de joves individualment considerats.   
Atés allò que disposa la Llei 5/83, de 30 de desembre, de Govern Valencià, així com els Decrets 120/83, de 10 d'octubre i 20/84, de 20 de febrer, sobre estructura orgànica i funcions de la Conselleria de Cultura, Educació i Ciència.   
En virtut d'això,  
ORDENE:   
Article primer  
1. La Conselleria de Cultura, Educació i Ciència, dins dels límits dels crèdits aprovats per a aquest fi, i a proposta de la Direcció General de Joventut i Esports, procedirà a la concessió de subvencions per a equipament i activitats juvenils.   
2. Les subvencions tindran com a finalitat de promoure les activitats culturals, formatives i recreatives de la joventut que en fomenten la participació social, incrementen la coordinació dels grups juvenils, de potenciar els serveis d'interés per als joves i promoure l'associacionisme juvenil.   
3. El compliment de les finalitats assenyalades a l'apartat anterior haurà de restar circumscrit a l'àmbit territorial de la Comunitat Valenciana.   
Article segon  
Podran sol·licitar subvencions:   
1. Les Associacions Juvenils legalment constituïdes.   
2. Les entitats prestadores de serveis a la joventut. Als efectes d'aquesta Ordre tindran tal consideració les entitats socials legalment constituïdes que, sense interés lucratiu, realitzen activitats a favor de la joventut, amb criteris formatius de participació.   
3. Els grups de joves que promouen, amb caràcter excepcional, activitats juvenils.   
4. Els joves individualment considerats, per a llur participació en les activitats que es contemplen en aquesta Ordre.   
5. Per a la concessió d'ajudes o subvencions, en els supòsits contemplats als apartats 1, 2 i 3, cal tenir en compte la informació existent sobre l'entitat sol·licitant al Cens General d'Associacions Juvenils i Entitats Prestadores de Serveis a la Joventut, creat per Ordre 10/11/83.   
Article tercer  
Es concediran les següents modalitats de subvenció:   
1. Programes d'activitats de l'entitat o grup sol·licitant.   
2. Programes d'adquisició de mobiliari o material inventariable per a activitats.   
3. Amb caràcter excepcional s'admetran programes d'activitats específiques.   
Article quart  
1. Les subvencions a què es refereix l'article anterior es destinaran a cobrir les diferències en els costos dels programes; la quantia màxima que cal concedir no ultrapassarà el 40 % dels costos del programa, i la determinarà el Conseller de Cultura, Educació i Ciència, a proposta del Director General de Joventut i Esports.   
2 L'ordre de prioritat dels programes a subvencionar s'establirà tenint en compte el rendiment sòcio-cultural previst en funció de llur qualitat, cost, nombre de beneficiaris i tipus d'activitat a realitzar. Amb aquest efecte, i per tal de garantir l'objetivitat de la concessió, seran avaluats per una comissió la composició de la qual la determinarà la Conselleria de Cultura, Educació i Ciència.   
Article cinqué  
A efectes de subvenció, en queden exclosos els programes que es refereixen a:   
-Activitats acadèmiques, tret de la formació d'experts en temes de joventut.   
-Activitats pròpies de clubs esportius.   
-Viatges desprovists de clar interés cultural i social.   
-Les activitats els participants de les quals no tinguen encara 10 anys o passen de 25, en un percentatge superior al 15 per 100.   
-Les activitats que no vagen dirigides a la formació i promoció dels joves per a llur participació en la vida comunitària.   
-Les activitats que no estiguen d'acord amb la legislació vigent.  
Article sisé  
1. Les sol·licituds de subvenció es presentaran al Servei Territorial de la Conselleria de Cultura de la província on té el domicili social l'entitat sol·licitant, emprant per a això els impresos normalitzats que es facilitaran als esmentats Serveis Territorials.   
2. Les sol·licituds es presentaran durant el primer trimestre de l'exercici corresponent.   
Article seté  
Els grups, centres i agrupacions que formen part d'una organització en l'àmbit de la Comunitat Valenciana hauran de tramitar a través seu les sol·licituds de subvenció.   
Article vuité  
La Conselleria de Cultura, Educació i Ciència, a proposta de la Direcció General de Joventut i Esports, podrà anul·lar totalment o parcial la subvenció otorgada quan l'activitat no s'haurà realitzat en la forma prevista en el programa de sol·licitud.   
Article nové  
Els beneficiaris resten obligats a:   
1. Comunicar-les modificacions que es produiran en el desenrotllament del programa subvencionat.   
2. Presentar declaració de subvencions rebudes d'altres entitats.   
3. Admetre la presència d'avaladors nomenats per la Direcció General de Joventut i Esports.   
4. Presentar en el termini màxim de tres mesos des de la conclusió del programa:   
a) Una memòria de les activitats desenrotllades que n'arreplegue els treballs i conclusions si es tracta d'un programa d'activitats.   
b) Acta de recepció del mobiliari o material adquirit, si es tracto d'un programa d'equipament.   
c) Justificants de la despesa realitzada amb càrrec a la subvenció rebuda.   
5. Tornar l'import de la subvenció rebuda si el programa no es realitza, o a la part proporcional si el nombre de participants és sensiblement inferior al que reflecteix el projecte.   
6. Els beneficiaris hauran de fer constar en la publicitat de llurs activitats el patrocini de la Conselleria de Cultura, Educació i Ciència.   
DISPOSICIO TRANSITORIA  
La presentació de sol·licituds de les subvencions regulades en aquesta Ordre i referides a l'exercici de 1984 s'efectuarà fins al dia 30 de juny de 1984, inclusivament.   
DISPOSICIO FINAL  
Aquesta Ordre entrarà en vigor l'endemà de publicarse en el Diari Oficial de la Generalitat Valenciana.   
València, 25 d'abril de 1984.   
El Conseller de Cultura, Educació i Ciència,  
CEBRIA CISCAR I CASABAN


Còpia Permalink ELI